Title: ประกาศกรมธุรกิจพลังงาน เรื่อง หลักเกณฑ์ วิธีการคำนวณปริมาณน้ำมันเชื้อเพลิงคงเหลือสุทธิ (ฉบับที่ 3) พ.ศ. 2552

ประกาศกรมธุรกิจพลังงาน

ประกาศกรมธุรกิจพลังงาน
เรื่อง
หลักเกณฑ์ วิธีการคำนวณปริมาณน้ำมันเชื้อเพลิงคงเหลือสุทธิ
(ฉบับที่
๓)
พ.ศ.
๒๕๕๒[๑]

ตามที่ได้มีคำสั่งนายกรัฐมนตรีที่ ๒/๒๕๕๒
กำหนดให้มีการตรวจวัดปริมาณน้ำมันเชื้อเพลิงคงเหลือของผู้ค้าน้ำมันและสถานีบริการ
เพื่อคำนวณจำนวนเงินชดเชยจากกองทุนน้ำมันเชื้อเพลิง ในกรณีที่มีการประกาศปรับลดราคาขายปลีกน้ำมันตามนโยบายของรัฐจากการปรับลดอัตราเงินส่งเข้ากองทุนน้ำมันเชื้อเพลิงและกองทุนเพื่อส่งเสริมการอนุรักษ์พลังงาน
โดยกรมธุรกิจพลังงานมีหน้าที่แจ้งจำนวนเงินชดเชยต่อผู้ค้าน้ำมันและเจ้าของสถานีบริการ
ดังนั้น เพื่อให้การคำนวณเงินชดเชยเป็นไปอย่างถูกต้อง ครบถ้วน
อาศัยอำนาจตามคำสั่งนายกรัฐมนตรีดังกล่าว ข้อ ๖ อธิบดีกรมธุรกิจพลังงาน
จึงกำหนดหลักเกณฑ์ วิธีการคำนวณปริมาณน้ำมันเชื้อเพลิงคงเหลือสุทธิไว้ ดังต่อไปนี้

ข้อ ๑
 ประกาศนี้เรียกว่า ประกาศกรมธุรกิจพลังงาน
เรื่อง หลักเกณฑ์ วิธีการคำนวณปริมาณน้ำมันเชื้อเพลิงคงเหลือสุทธิ (ฉบับที่ ๓)
พ.ศ. ๒๕๕๒

ข้อ ๒
 ประกาศนี้ให้ใช้บังคับตั้งแต่วันที่
๑๔ สิงหาคม พ.ศ. ๒๕๕๒ เป็นต้นไป

ข้อ ๓
 ปริมาณน้ำมันเชื้อเพลิงคงเหลือสุทธิของผู้ค้าน้ำมันประกอบด้วย
น้ำมันคงเหลือสุทธิในคลังน้ำมัน
น้ำมันคงเหลือสุทธิในสถานีบริการน้ำมันที่ผู้ค้าดำเนินการเอง
และน้ำมันที่อยู่ระหว่างการขนส่ง

ข้อ ๔
 ปริมาณน้ำมันเชื้อเพลิงคงเหลือสุทธิในคลังน้ำมันให้คำนวณจากปริมาณน้ำมันเชื้อเพลิงคงเหลือแต่ละชนิดที่พนักงานเจ้าหน้าที่ตรวจวัดได้ในถังของแต่ละคลังน้ำมัน
ณ อุณหภูมิที่ ๓๐ องศาเซลเซียส หรือที่ ๘๖ องศาฟาเรนไฮต์ หักด้วยปริมาณสำรองตามกฎหมาย
ปริมาณน้ำมันเชื้อเพลิงที่รับฝากผู้อื่น ปริมาณน้ำมันเชื้อเพลิงที่รอการส่งออก
และปริมาณน้ำมันเชื้อเพลิงที่มีไว้ใช้ในกิจการของตนเอง

ข้อ ๕
 ปริมาณสำรองตามกฎหมายตาม ข้อ ๔ ให้คำนวณ
ดังนี้
(๑)
ให้แบ่งปริมาณสำรองตามกฎหมายของน้ำมันดีเซลหมุนเร็วธรรมดา น้ำมันดีเซลหมุนเร็วบี ๕
และน้ำมันดีเซลพื้นฐาน
ออกเป็นสองส่วนตามสัดส่วนของน้ำมันสำเร็จรูปคงเหลือกับน้ำมันพื้นฐานคงเหลือ
(๒) ให้นับปริมาณน้ำมันดีเซลหมุนเร็วธรรมดา
และน้ำมันดีเซลหมุนเร็วบี ๕
เป็นปริมาณน้ำมันเชื้อเพลิงคงเหลือสุทธิหลังจากหักปริมาณสำรองตามกฎหมายที่คำนวณตาม
(๑) ออกแล้วแต่สำหรับน้ำมันดีเซลพื้นฐาน
ให้นับเป็นปริมาณน้ำมันเชื้อเพลิงคงเหลือสุทธิทั้งจำนวน

ข้อ ๖
 ปริมาณน้ำมันเชื้อเพลิงคงเหลือสุทธิของสถานีบริการน้ำมัน
ให้คำนวณจากปริมาณน้ำมันเชื้อเพลิงคงเหลือแต่ละชนิดที่พนักงานเจ้าหน้าที่ตรวจวัดได้
ณ อุณหภูมิขณะตรวจวัดบวกด้วยปริมาณน้ำมันเชื้อเพลิงที่อยู่ระหว่างการขนส่ง
หักด้วยปริมาณน้ำมันเชื้อเพลิงที่รับฝากผู้อื่น

ข้อ ๗
 น้ำมันเชื้อเพลิงที่อยู่ระหว่างการขนส่ง
ตามข้อ ๓ และข้อ ๖ ได้แก่
(๑) น้ำมันเชื้อเพลิงในเรือบรรทุกน้ำมันที่รอ
หรืออยู่ระหว่างสูบถ่ายขึ้นเก็บในคลังน้ำมันใดก่อนเวลา ๒๔.๐๐ นาฬิกา
ของวันที่เข้าตรวจวัดและสูบถ่ายแล้วเสร็จภายหลังเวลาดังกล่าวโดยมีเอกสารใบกำกับการขนส่งหรือใบขนสินค้าขาเข้ากรณีนำเข้ามาในราชอาณาจักร
ให้นับเป็นน้ำมันคงเหลือในคลังน้ำมันนั้น
(๒) น้ำมันเชื้อเพลิงที่จ่ายจากคลังน้ำมันทางท่อ
รถขนส่ง รถไฟ หรือ เรือบรรทุกน้ำมันก่อนเวลา ๒๔.๐๐ นาฬิกา ของวันที่เข้าตรวจวัด
และถึงหรือส่งมอบให้คลังน้ำมันปลายทางภายหลังเวลาดังกล่าวโดยมีเอกสารใบกำกับการขนส่ง
ให้นับเป็นน้ำมันคงเหลือในคลังน้ำมันปลายทาง
(๓)
น้ำมันเชื้อเพลิงที่จ่ายจากคลังน้ำมันก่อนเวลา ๒๔.๐๐ นาฬิกา
ของวันที่เข้าตรวจวัดโดยยานพาหนะขนส่งเพื่อส่งให้สถานีบริการน้ำมัน
และถึงหรือส่งมอบให้สถานีบริการนํ้ามันภายหลังเวลาดังกล่าวโดยมีเอกสารใบกำกับการขนส่ง
ให้นับเป็นน้ำมันคงเหลือของสถานีบริการนั้น
(๔) ปริมาณน้ำมันเชื้อเพลิงตาม (๑) (๒) (๓)
ให้ใช้ปริมาณน้ำมันเชื้อเพลิงตามที่ระบุในเอกสารดังกล่าว
ยกเว้นกรณีขนส่งโดยเรือบรรทุกน้ำมัน ให้ใช้ปริมาณที่สูบถ่ายขึ้นถังแล้ว ณ
อุณหภูมิที่ ๓๐ องศาเซลเซียส หรือที่ ๘๖ องศาฟาเรนไฮต์
ในกรณีที่ผู้ค้าน้ำมันหรือเจ้าของสถานีบริการน้ำมันมีปริมาณน้ำมันเชื้อเพลิงระหว่างการขนส่งให้จัดส่งเอกสารใบกำกับการขนส่งไปยังกรมธุรกิจพลังงาน
กระทรวงพลังงานภายในเจ็ดวันทำการนับแต่วันที่มีการตรวจวัด

ประกาศ
ณ วันที่ ๑๓ สิงหาคม พ.ศ. ๒๕๕๒
พีระพล
 สาครินทร์
อธิบดีกรมธุรกิจพลังงาน

ปริยานุช/ผู้จัดทำ
๓๑
สิงหาคม ๒๕๕๒

[๑]
ราชกิจจานุเบกษา เล่ม ๑๒๖/ตอนพิเศษ ๑๑๙ ง/หน้า ๕๘/๒๑ สิงหาคม ๒๕๕๒